khistorydata/jeongjo-sjw-relations huggingface dataset:
정조 14년
徐瀅修以賑恤廳言啓曰漢城府草記判付內韓允大尹世大等事雖是四件之外在前似此呼籲通編編摩之時得勿禁之令式諸司皆依例回啓不必勿施且此事下賑廳則可也下本府該房事極爲不察該房承旨推考令該廳考例以草記稟處事命下矣取見漢城府草記中北部汝矣島居民閑良韓允大等上言措語則以爲昨年大水一島沈沒五十餘戶登其後岸幾至饑死之境矣栗島居尹世大多載柴糧分給十餘日救活數百人命依法典加資云矣活人者十五名以上加資事載在法典矣今此尹世大之救活多至數百人則揆以法典當爲加資而上言中泛稱多載柴糧分給十餘日救活數百人云莫重恩賞不可只憑民人輩狀辭輕許聽施柴糧爲幾許分給之爲幾日救活之爲幾人令漢城府詳査採探論理草記後賞典一款更令該曹考例稟處何如傳曰允
정조 14년
待敎沈象奎疏曰伏以惟天惟祖宗眷佑我邦家聖嗣篤生丕號誕定臣民蹈舞率普惟均初百之日已過於萬之祝冞深親灌仙寢虔告新慶鑾御穩旋玉體萬安臣猥侍邇班獲覩盛儀其所忭幸實倍恒品仍伏念臣父遭逢明時特達受知今其跡違內閣奄已八年寵遇隆於生前嗟惜久於身後以臣爲乃父之子自其童丱輒假殊渥及占濫第曲費洪造辭敎每及於先故眷顧特別於新進將臣父未卒之報益臣身重被之恩雖其磨放頂踵猶難少酬毫髮則感泣以外愧懼居前不自意內閣新命又玆濫及臣驚惶震惕罔知措躬之所也足踖恩召面騂華誥使臣父而有知者憂多於喜不止如臣之自爲也且臣嘗從臣父慣聞閣選之嚴峻也地望尤別於三館僚員皆特於一時則顧臣早孤失學竝未徒讀校書則莫卞豕渡綴詞則輒苦獺祭又況性疎難醫而積悔於事後心麤少量而多尤於生平人固顓蒙業且荒嬉墮其父餘劣於輩流今殿下特以記念其父苟焉引擢臣又耽幸謬恩晏然冒膺未有超宗之文辭遽作蔣人之家世則竊懼所謂閣選之嚴峻從臣便壞而先父之華貫以子反辱則哲貽累誠非細故忝生爲愧亦屬私事御牌體嚴初旣暫肅陪鑾義重間未卽籲今始略控至懇仰瀆崇聽伏乞聖慈俯賜矜察亟改臣內閣之任以重宦方以全微諒不勝大願省疏具悉爾其勿辭察職
정조 14년
執義李殷模疏曰伏以泰運方熙鼎祿滋至元子宮初百之日纔度億萬年無疆之休伊始臣民慶忭中外惟均徧謁仙寢祗告邦慶鑾輿穩旋玉體彌康臣獲忝邇班躬覩盛際載歡載榮殆難名言仍伏念臣以臺移臺今且有月矣一天之國讎未討而擧世伈泄則義理已晦塞矣而臣不得感回鄭妻之防守不嚴而衆惑滋甚則處分極過擧也而臣不能匡救四百年臺閣更無餘地矣臣之至今抗顔只緣事會之不得不然而不敢以見職自居之狀想亦聖鑑之所俯燭也今則義分粗伸情地益蹙惟有歸伏田野歌詠四重之謠而已何敢一日淹滯重壞臺閣之體哉伏況今之三司雖非其人其職則古也向於三司之啓竟靳一字之批而于于而進于于而退如許去就孰不竊笑卽此一事尤是臣必遞之義而堂疏已蒙踏下處義宜無異同伏乞天地父母俯賜照諒亟命鐫改以存防範以安賤分千萬幸甚嗚呼顧今國勢有泰山磐石之固在朝在野夫復何憂而臣愚死罪竊以爲聖學雖不踰矩聖而益聖卽所仰望而凡於辭敎誨策之際惟奉令承敎之是期是責雖凶逆偃息大論方張雷威所及風節薾然君綱國紀恐不在於此等處而政在於扶樹士氣恢張正論也臣於乞免之章不堪芹曝之忱敢此附陳惟聖明勿以人廢言焉省疏具悉爾其勿辭察職
정조 14년
校理趙鎭宅疏曰伏以皇穹篤佑聖嗣誕降年符大聖之舊甲日値慈宮之晬辰百靈效祥四重騰謠丕號斯定邦基永鞏時際吉良禮展陵寢聖孝彌光請蹕穩旋八域含生莫不鼓舞歡蹈如臣造化中物尙得冒入脩門竊效跛躄之聳獲伸忭賀之誠延頸攢手恭獻萬年之祝而已仍伏念臣家國之一罪人耳神明降禍偏母見背時在禦魅之鄕終罹戴星之慟始蒙恩暇旋荷特宥感戴洪渥汔保殘喘而三霜甫訖萬念都灰乃於千萬夢想之外玉署除旨遽下於中月未盡之際苫塊餘生何以得此新榮雖極於收簪私情莫逮於奉檄推咽惝怳瞻天拜階不覺血淚之盈襟也噫立揚顯親人子之至願移孝爲忠古今之通義顧臣薄於誠孝曾未效人子之職旣又事君無狀自陷大僇至不免生離而死別此其罪上通于天而獨蒙我殿下至仁至慈覆燾臣顧復臣曲費恩造荐霈德音俾得以俯伸幽明之恨仰惟體下之德廣孝之政從古聖王所未有也凡在瞻聆莫不感頌況臣銘鏤當復如何臣雖粟水求活不忍仰負我聖上若保之慈而臣之罪固無以自贖焉乃殿下不欲終棄又有此寵除則是殿下之於臣求忠於不孝耳夫焉有遺親而事君者乎臣之前後蒙恩天地罔量矢心糜粉可質彼蒼況玆孤露之餘仰戴我殿下不啻若赤子之於慈母所在服勤義無二致凡於官職去就之際豈敢爲趨舍前却之計而惟是濫叨之職卽臣僨誤之地從以至慟在心無面可顯雖欲徒恃寵靈揚揚冒膺其奈重得罪於仁孝之君子而殿下亦安用此等臣哉唐突一肅縱伸同慶之忱冒昧仍據終歸乖防之科玆敢疾聲哀籲於仁覆之下倘蒙天地父母諒臣悲苦之懇治臣逋慢之罪仍許鐫削臣姓名於朝籍使之歸依先壠以卒生成之澤則不惟臣之隕結在此亦有關於聖朝敦風勵世之政臣敢泣禱而恭竢焉臣於窮廬憂蟄之中竊伏見亂本不除變怪層生雖阻籲庭之班恒切腐心之痛而至於今番鄭妻之變出則嗚呼此又何擧也臣愚死罪竊意我聖上卓識明見凡於義理分上何嘗毫釐差遺而乃爲是者豈有他哉誠以殿下方寸之間私或蔽公施措之際恩反掩義致有此過擧而底於悔耳所貴乎悔者言其偶失而旋復也悔雖不及於貞吉而旣悔之後無復吝焉此聖人所以許之而其在帝王之德尤爲美焉如或知其爲過而始以私意而行之終以言語而悔之則其於悔也不亦淺乎哉今日之擧我殿下豈或不知其爲過而況乎擧措之駭惑道路不敢言批諭之蓋覆廷臣不敢質上下之間情志相阻已有乖於地天交泰之象而亦豈所謂日月之食民皆見之者哉此臣所以中夜憂歎非直爲殿下惜此擧而已竊恐殿下於澄治之工猶有所未盡而然耳誠願殿下穆然深思淵然改圖凡於政法施爲之間本之以孚信濟之以乾斷使一國臣民咸仰殿下之心天廓日朗無復有纖毫干翳於其間則其於三司之啓牘不待申籲將見允兪之降而亂本得以夬除國勢得以永奠豈不休哉豈不盛哉惟殿下留神焉省疏具悉爾其勿辭察職
정조 14년
庚戌十月初五日辰時上御重熙堂右承旨入侍時右承旨徐瀅修記事官李海隣記注官金鳳顯記事官徐有聞以次進伏訖上命讀公事仍書判付訖命退承史以次退出
정조 14년
行都承旨金光默式暇行左承旨李祖承坐右承旨徐瀅修坐左副承旨申耆坐直右副承旨洪義浩坐直同副承旨韓光近傳旨未下注書李海隣仕一員未差假注書李元八仕直事變假注書徐有榘仕
정조 14년
藥房提調吳載純右承旨徐瀅修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
洪義浩啓曰大司憲洪檢執義李殷模掌令申光祐持平宋俊載尹悌東牌招啓辭未下掌令宋景煥在外監察茶時之意敢啓傳曰知道
정조 14년
洪義浩啓曰新除授大司成沈煥之除拜後過三日不爲出肅依定式推考警責仍卽牌招察任何如傳曰允
정조 14년
傳于申耆曰京畿監司入侍
정조 14년
以京畿監司金憙啓本童蒙金良恒山訟査啓事傳于洪義浩曰近來民習雖曰不古上徹何等至重之事而全諱事實極意杜撰數百步曰以數千步不囚而曰囚初則驟見渠供意謂吏奸所售或有勒決之擧有措辭判下觀此査啓金哥所爲節節虛謊令道伯捉來嚴刑懲治以勵民俗事令道伯知悉此啓本還下送
정조 14년
以校理趙鎭宅牌不進罷職傳旨傳于徐瀅修曰只推更爲牌招
정조 14년
徐瀅修以弘文館言啓曰本館下番連日闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 14년
申耆以吏曹言啓曰上京守令明日下送後草記事命下矣定州牧使李潤彬鳳山郡守王漢禎長連縣監金漢老高陽郡守金思義興陽縣監申光輅古阜郡守趙觀鎭星州牧使洪守榮纔已催促下送而全州判官李彦植省墓事楊州地下去故今方知委下送茂朱府使蔡弘履母病沈重不得下去云藍浦縣監丁遇泰舟橋司看役姑不得下去云矣敢啓傳曰知道
정조 14년
申耆以吏曹言啓曰敦寧府主簿朴日源呈狀內矣身敦寧旣已代盡則揆以法例不得冒據云旣無敦寧則不可許久仍置今姑改差何如傳曰允
정조 14년
申耆以吏曹言啓曰陽城居金得九父弘祚楊根居鄭昌新父鍚京春川居洪顯佑父演楊州居朴思亨父文尙楊州居金得成父以福任實居韓父徵彦永平居柳有得父尙俊永平居車尙男父仁聖楊根居權叔仁父頊寶城居朴憬燁兄世燁高陽居李德圭父顯喆咸平居鄭一東父世才鎭川居金學基祖命皞三嘉居宋錫璉父澤傳咸平居白七才父先貴春川居崔錫圭兄聖圭南部居宋鍚奎祖完星等上言判付內詳考京籍草記事命下矣卽接漢城府移文則金得九父弘祚年八十六鄭昌新父幼學錫景年入十三朴思亨父幼學文尙年八十韓父幼學徵彦年八十五柳有得父良人尙俊年八十二車尙男父良人仁聖年九十二權叔仁父幼學頊年八十四朴憬燁兄幼學世燁年八十二李德圭父前僉知顯喆年八十六鄭一東父閑良世才年八十二宋錫璉父幼學澤傳年八十二金學基祖前巡將命皞年七十二洪顯佑父幼學演年八十七的實云竝依他例合施加資而事係恩典臣曹不敢擅便白七才父先貴崔錫圭兄聖圭金得成父以福溯考屢式帳籍元不入籍云竝置之宋錫奎祖折衝前萬戶完星年六十九云而觀其上言則完星本以辛丑十二月二十二日生壬寅立春入於十九日故隨俗以壬寅生行世未得入於今番朝官年七十加資之典有此呼籲而事異常規例無可據恩典體重有難輕許置之何如傳曰允金弘祚等及宋完星竝加資今日政下批可也
정조 14년
申耆以吏批言啓曰本曹參議今當差出而曾經無故之人只有二人以二望備擬以入之意敢啓傳曰知道
정조 14년
李祖承以兵曹言啓曰僉知中樞府事姜命來李宅魯鄭行彦下鄕已久上來無期云西樞雖是閑局不可一向虛縻竝今姑改差何如傳曰允
정조 14년
傳于申耆曰茂朱府使改差今日政差出
정조 14년
有政吏批判書洪良浩進參判參議未差右副承旨洪義浩進以韓光近爲承旨閔鍾顯爲吏曹參判丁範祖爲參議金方行爲校理尹序東爲修撰金熙采爲副修撰尹東暹爲判義禁徐弘輔爲敦寧主簿金載華爲廣興主簿趙時淳爲茂朱府使李協聖爲丹陽郡守曺允植爲振威縣監金致說爲利仁察訪權彝性爲濟用主簿
정조 14년
兵批判書金文淳進參判李度默參議金履正病參知趙雲紀入直進左副承旨申耆進以李文會金頤行金世徽爲僉知李性喆爲部將鄭宗柱爲興陽監牧官咸就仁申㬘李東源爲五衛將徐正祐爲古今島僉使同知李儒敬訓鍊正李晉秀副護軍李太亨副司直柳戇副司果金翰東副司正李元八竝單付
정조 14년
兵批再政以李顯喆金命皞宋完星爲同知
정조 14년
洪義浩啓曰新除授同副承旨韓光近卽爲牌招何如傳曰允
정조 14년
傳于洪義浩曰以承旨房望傳曰仍
정조 14년
李祖承以備邊司言啓曰本司武郞廳元永卨奔走勤仕已滿十五朔依例六品遷轉事捧承傳施行何如傳曰允
정조 14년
徐瀅修以承文院都提調意啓曰今此使行迫近而文書無主管之人提調鄭昌順使之仍察有司之任何如傳曰允
정조 14년
申耆以吏曹言啓曰平安都事申若樞呈狀內矣身素患痰癖之症猝然添劇時月之內萬無赴任之望云身病旣如此則不可强令赴任今姑改差何如傳曰允
정조 14년
徐瀅修以觀象監提調意啓曰以前任禁漏官朴萬春子思夏上言批旨內令該監査考事實草記事命下矣取考本監文蹟則乙卯四月安胎時文均果以奏時官進去庚辰溫泉行幸時萬春亦以奏時官進去載錄矣此在渠等乃是職分內常事寧有勞勩之可言而況文均當時已蒙賞典則到今年久之後有此號籲更希恩賞極涉猥越上言內辭緣置之何如傳曰雖曰職分所重有在自本監各別收用可也
정조 14년
李祖承以訓鍊都監言啓曰依花山龍珠寺監董將校別單判付本局別武士韓斗完處木綿二疋米五斗施賞之意敢啓傳曰知道
정조 14년
李祖承以禁衛營言啓曰依傳敎木手看役通政金道成本營別武士加設陞差之意敢啓傳曰知道
정조 14년
徐瀅修以義禁府言啓曰全羅道長興居幼學金錫采爲名人上言啓下本府故取考其上言則其九代祖永幹中廟朝端敬王后遜位時以都承旨堅請還復被謫長興端敬王后復位後固當卽請伸雪而非但子孫殘微其時事蹟屢經兵燹今無見存所可憑者只是渠家傳來譜牒其祖永幹被謫之時事蹟必在政院日記中特垂曠恤之典俾蒙渙釋之恩事也如此久遠之事明有文蹟之可據然後其冤枉與否可以詳査覆奏而本府所在謄錄只是二去癸亥以後事而已其前之事不但無以憑考且上言者之三日內見身自是法典三日之限已過又使搜訪終不來現上言內辭緣依法典勿施何如傳曰允
정조 14년
李祖承以漢城府言啓曰賑恤廳草記內韓允大等上言泛稱多載柴糧分給十餘日救活數百人命莫重恩賞不可只憑民人狀辭輕許聽施柴糧之爲幾許分給之爲幾日救活之爲幾人令漢城府詳査採探論理草記事蒙允矣自臣府別岐採探且招致本島頭頭人査實則昨年大水一島沈沒十二日柴糧路絶而嘉善尹世大以米柴船運救活前後分給者米爲三十一石零柴爲三十二同故二百三十七人賴以得生云矣敢啓傳曰令該曹帖加成給可也
정조 14년
吏曹啓目粘連觀此弘文館副校理徐有鍊上疏則以爲臣之老父年今七十有七歲矣家世貧寒契活蕭條甘旨之養固無可論菽水之供常患難繼未免飢寒之切逼特令選曹許畀一小邑俾得將父以往獲遂專城之養亦爲白有臥乎所徐有鍊之家貧親老菽水難繼之狀卽通朝之所共知則許畀一邑以伸至情正合於孝理之政是白乎矣經幄之臣出補外邑事體不輕自下不敢擅便上裁何如判付啓依回啓施行爲良如敎
정조 14년
兵曹啓目粘連忠淸水營今秋水操時海美縣監李永喆舒川浦萬戶李箕煥矣試藝居末邑鎭段常時不能鍊習之責不可無警當該守令邊守竝推考罪李永喆李箕煥等段各杖八十竝收贖竝只公罪奉敎依允爲旀李永喆乙良功減一等爲良如敎
정조 14년
刑曹啓目吏曹執吏書吏李仁紀原情云云上裁何如判付啓加杖放送爲良如敎
정조 14년
庚戌十月初六日午時上御重熙堂兵曹判書京畿監司入侍時左副承旨申耆假注書李元八記事官洪樂游徐有聞兵曹判書金文淳京畿監司金憙以次進伏訖上敎憙曰園所植木各別申飭無負朝家面諭之意好矣上敎文淳曰部將申㬘聞是申大謙之族而且年久供職云五衛將今日政差出徐正祐邊將待窠調用可也仍命退諸臣以次退出
정조 14년
庚戌十月初六日未時上御重熙堂右承旨入侍時右承旨徐瀅修記事官李海隣記事官洪樂游徐有聞以次進伏訖上曰進御加減養胃湯依前方一貼煎入出榻敎命讀公事仍書判付訖命退承史以次退出
정조 14년
行都承旨金光默坐行左承旨李祖承坐右承旨徐瀅修坐直左副承旨申耆坐右副承旨洪義浩坐直同副承旨未差注書李海隣仕直一員未差假注書李元八仕事變假注書徐有榘仕
정조 14년
徐瀅修啓曰來十一日朝參日次矣敢稟傳曰停
정조 14년
徐瀅修啓曰來十一日專經文臣殿講日次矣敢稟傳曰武臣殿講以朔試射代行當於其日同爲親臨以此知悉可也
정조 14년
傳于徐瀅修曰明日當由逌瞻門展拜該房知悉
정조 14년
以校理金方行修撰尹序東牌不進罷職傳旨傳于洪義浩曰只推
정조 14년
徐瀅修啓曰承文都提調蔡濟恭以封褁及拜表日期有稟定事來詣請對矣傳曰入侍
정조 14년
以同副承旨韓光近牌不進罷職傳旨傳于金光默曰聞有實故許遞前望單子入之待下批牌招察任
정조 14년
徐瀅修以宗簿寺言啓曰璿源譜略進上進獻件今已印出粧䌙矣今月初八日卯時本寺堂上郞廳校正官具儀仗鼓吹陪進仁政殿與承旨請承傳色奉入而奉謨堂奉安國朝御牒改張書本及內在件內閣件改張印本依下敎一體同爲陪進自內閣稟旨改張五處璿閣奉安件自本寺次第擧行頒賜件亦爲收聚改張還給之意敢啓傳曰知道便殿爲之
정조 14년
徐瀅修以內醫院言啓曰副提調金光默謂有身病今日問安不爲仕進卽爲牌招何如傳曰此草記還給
정조 14년
徐瀅修以成均館言啓曰因本館草記金思植不赴處義太過筵中已有下敎一體追付大科嫌避不赴人亦依小科例爲之可也事命下矣大科嫌避不赴人一一抄出則縣監宋欽書幼學洪樂浚柳鼎養三人以試官嫌避俱不得赴擧矣依聖敎追付於來頭大科會試幼學金思植則一體追付於來式監試覆試事分付該曹何如傳曰允
정조 14년
申耆以備邊司言啓曰諸道舊還都數爲一百五十一萬二千九百八十餘石當此登熟之時雖準數收捧未爲不可而新舊還竝督民力有未紓之慮姑就元數中限十五萬石參酌排比期於準捧之意嚴飭分付於各該道臣而北關則因道臣陳請已令全數停退關東則頃於分等狀啓覆奏批旨內舊還中如有昨年未捧自本司量宜分數使之準捧後數爻草記可也爲敎而本道舊還皆是丁未以上條元無昨年未捧今年則姑勿分排何如傳曰舊還收捧苟有實效則固好矣年條久近錯雜此道捧昨年條他道捧十年前條如是之際弊何以不出小民何以分曉乎此所以特命書入各道最近年條也觀此書入別單果如所料今番則勿拘石數只以最近年條中點下者分捧如是之後萬有一混懲他年條者當該守令隨現重勘事嚴飭當捧各該道統營海西湖南兩都無近年條竝勿論關西則昨年未捧若是夥然今年年事登處歉處各各懸殊勿定石數令道伯量宜捧納後以其數爻追後狀聞而昨今年連歉處必須闊狹俾我西民均沾同豐之樂擧蒙同慶之效事措辭行會可也
정조 14년
李祖承以戶曹言啓曰內需司移屬安城等五邑廢堤堰冒耕處更爲打量御覽成冊修正上送事啓單子判付內廢堤堰作畓法禁至嚴亦有朝令然旣云冒耕處還作堤堰與許民耕食間以此文書送于戶曹使卽査問報來後草記事命下矣疎鑿當否起耕利害發關査問卽接京畿監司金憙回移則枚擧安城郡守金龍柱牒呈以爲乙巳春本郡所在堤堰二十四處中十四處以乾堤堰可合作畓陳起竝五結六十八負三束內未起五結四十三負已起二十五負三束御覽成冊修報而丁未秋還爲修築事戶曹關文來到依例疎鑿矣今到關辭如此故親進看審則十四處內十處疎鑿貯水則可以蒙利耕田作畓則徒費人力少無所益民不願耕別加申飭使之疎鑿期於蒙利之地北自村弗字隱字金谷竟字堤堰三處難於疎鑿利於許耕北里造橋堤堰可以蒙利而堰內上邊有冒耕田畓此亦執卜金谷鴨谷堤堰年久廢棄不可修築蒙利而雖欲作畓無過數三斗落前報御覽成冊中已起二十五負三束內年來有還陳有加耕一從時摘奸所執則起田畓竝爲十九負四束未起爲六十七負二束云竹山府使李喆純牒呈以爲本府所在堤堰親進看審則十四處內二處處於山谷瀑流之下在昔以來堅築旋缺覆沙比若丘壠旣無疎鑿之路亦無起耕之勢十二處依前疎鑿今方蒙利云陰竹顯監張錫周牒呈以爲本縣所在堤堰親進看審則三十一處內二十四處水源有裕蒙利甚多作畓一款非所可論七處則廢棄不鑿不知幾年潰缺無形且無水源雖欲疎鑿亦沒其策民皆願耕更爲打量則摠數爲一結十負二束內時起十三負六束未起九十六負六束云利川府使趙翼鉉牒呈內以爲本府所在堤堰親進看審則十四處內十二處已皆疎鑿貯水蒙利至於邑內白督號字堤堰伏在山水迅急之下年年流沙積之如山水源枯涸濬沙無路民之願耕宜無是理戶法面丙字堤堰處在川邊而自四五十年前連爲川水橫衝潰缺變一大川全沒境界今此兩處堤堰旣無由疎鑿又不可作畓云豐德府使朴長瀗牒呈以爲本府所在廢堤堰四處親進看審則或處在乾谷而不得貯水或處在浦傍而海潮衝嚙年久廢棄今雖疎鑿決不可蒙利旣不疎鑿則起耕爲利故幅圓長廣執卜之數爲七結四十二負云各邑所報中可以蒙利之堤堰旣曰今方疎鑿貯水云則有不可廢以起耕各別疎鑿着實蒙利之意更加申飭至於不得貯水之處許民耕食似合事宜更爲詳細打量御覽成冊修上之意分付何如傳曰允
정조 14년
申耆以兵曹言啓曰卽者宮墻外軍堡衛卒申飭部將柳載新馳報內小東門下閾及門隻下丈夫腐傷蹲縮將至傾圮之慮云聞極驚心臣文淳馳詣與訓鍊大將徐有大禁衛大將金持默御營大將李漢豐眼同看審則果如部將所告申飭該監以杻把子外面堅實圍排樹柵把守軍以附近東營入直御營軍八名除出將官率領修改間嚴加守直之意敢啓傳曰小東門門閾腐傷而因風蹲退顧何大事乎字內營門大將往見猶或爲說卿之率三營大將往見草記寧有如許駭擧乎若闕門門閾蹲退則五營將臣皆來見乎此草記勿施字內營門大將外兩營將臣及卿從重推考雖以部將言之擅離直所馳告卿家人事未瑩令入直堂上決棍懲勵可也
정조 14년
申耆以兵曹言啓曰景福宮衛將崔彭齡身病猝重勢難供職呈狀乞遞輪番之任不可久曠改差何如傳曰允
정조 14년
申耆以兵曹言啓曰因傳敎衛將所入直部將柳載新決棍十度懲勵之意敢啓傳曰知道
정조 14년
申耆以訓鍊都監言啓曰本局局別將柳大源身病甚重勢難察任改差何如傳曰允
정조 14년
洪義浩以刑曹言啓曰因擊錚人南鑢原情別單傳曰春川南鑢事與伸雪人鄭晢吾間隔輕重有難分明曉得特從寬典之聖敎昭在朝紙云云若如渠供當此霈澤旁流之日何可一爲一靳卿等往復政院謄書記註論理議處命下矣依傳敎考出記註則庚寅十一月三十日親鞫入侍時兩司啓曰臣等昨日以罪人南玉事下詢時隨諸臣之後有所仰達矣俄者罪人南玉問目傳敎中有從寬典之敎臣等不勝萬萬惶悚之至以執法之臣承此下敎其何敢一刻仍冒於臺次乎請命遞臣等之職批旨內此是做錯其何異事親鞫方張勿辭亦勿退待爲敎渠供所謂從寬典之下敎昭在朝紙云者似是兩司避辭之出於朝紙者而兩司旣以此引避又承此是做錯之下敎則今此南鑢之拈出臺避中句語敢冀僥倖間月呼籲者誠極無嚴原情勿施其猥越之罪自臣曹考律嚴勘何如傳曰允
정조 14년
洪義浩以刑曹言啓曰因擊錚人朴敏哲原情別單傳曰竹山朴敏哲事旣有詳考文蹟之判下豈敢更籲乎勿施卽爲詳考文蹟回啓俾無更訴之弊事命下矣丙戌大臣筵奏旣無文蹟之可考則以渠自鳴之說實無憑信之道而今於年久之後敢冀僥倖屢煩天聽者揆以紀綱萬萬無嚴自臣曹考律重勘何如傳曰允
정조 14년
洪義浩以義禁府言啓曰平安監司沈頤之狀啓據刑曹粘目內三和前府使申大偀咸從前府使金聖和等移本府處之事允下矣申大偀金聖和等今方待命卽爲拿囚之意敢啓傳曰日寒若此令次堂考律勘放後草記可也
정조 14년
洪義浩以義禁府言啓曰三和前府使申大偀咸從前府使金聖和等拿囚草記批旨內日寒若此令次堂考律勘放後草記事命下矣申大偀金聖和等平安監司沈頤之狀啓內龍岡金奉八獄事段當初檢案之疎漏事極駭然亦關後弊初覆檢官等不可以已遞置而不論其罪狀令駭府稟處罪取考律文則大明律檢驗屍傷不以實條有曰凡檢驗屍傷不以實者杖六十大典通編推斷條有曰犯私罪杖六十奪告身一等犯枉法受贓外笞杖竝收贖云矣申大偀金聖和各杖六十收贖奪告身一等放送傳曰削職放送可也
정조 14년
檢閱洪樂游疏曰伏以臣於日前得蒙恩暇歸護病母區區感祝之私愈往愈切數日之內又復煩籲實是義分之所不敢而卽接家信臣母病狀將攝失宜一倍添劇氣息凜綴促臣歸視臣自聞此報方寸如灼玆敢不避猥越忙陳短章徑出禁扃伏乞聖慈俯垂諒察亟命鐫削臣職名以便救護仍治臣擅離之罪以肅朝綱千萬幸甚省疏具悉爾其勿辭救護母病
정조 14년
庚戌十月初七日辰時上御重熙堂左副承旨入侍時左副承旨申耆假注書李元八記事官洪樂游徐有聞以次進伏訖上曰韓光近胡爲牌不進耶耆曰聞有實病云矣命讀公事書判付訖仍命退承史以次退出
정조 14년
庚戌十月初七日午時上御重熙堂左承旨入侍時左承旨李祖承記事官李海隣記事官洪樂游徐有聞以次進伏訖上曰王大妃殿進御加減正氣散停止加減六君子湯自今日一貼式煎入出榻敎命讀公事仍書判付訖命退承史以次退出
정조 14년
庚戌十月初七日酉時上御誠正閣承文都提調請對入侍時右副承旨洪義浩記事官李海隣記注官金鳳顯記事官徐有聞承文院都提調蔡濟恭以次進伏訖濟恭曰日間聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候何如上曰連得好在矣濟恭曰百日以後伏想益復岐嶷區區懽忭不可勝達矣上曰近日則稍寒欲待和煖之日使卿等見之矣濟恭起伏訖上曰有何所達而請對乎濟恭曰使行文書有不得不稟定事矣謝恩表咨見大國回咨然後方可修正而拜表只隔三四日回咨尙不來到故竝與年例文書亦未啓下方物封褁在於明日而政府査對政院考覈無以擧行事甚惶悶且我國使行之還渡江日字彼人亦知之咨文承准日字與拜表日字若太近則此亦有所如何臣意則拜表日字差退三數日封褁亦爲退定則庶無窘急之患故敢此仰達矣上曰依爲之今行回咨與年例表咨有異雖追付無所不可且或承准雖在拜表之後差送齎官順付於使行亦好而封褁則差退一二日果好卿其筵退後詳問日官自本院擇日草記可也出擧條濟恭曰皇帝於我國前後眷遇愈往愈摯凡係我國所願無不曲從今有鄰里老人款待我父母則爲其子孫者必當感激不已皇帝之眷遇我國豈不爲臣等之感激處乎上曰今番事尤爲可感矣濟恭曰然矣上曰今番文武科謁聖日設食堂於春塘臺試取多士仍令文武新恩一齊巡堂誠壯觀矣八百餘床未滿食頃乃能辦備賢關擧行可謂神速矣濟恭曰泮中器具自來如此矣伊日盛擧臣雖不目見而槪聞傳說則可謂歷代所無之盛事矣上曰伊日場中人海中有屹然一丈夫衆中超出故怪而詳見則其身長無與爲比予欲聞其姓名爲近煩屑而置之矣近來人之軀殻大小無不均適無甚大者無甚小者而此人身長何獨如是超衆耶濟恭曰此必是嶺南許馹矣向聞孫相龍之言以爲嶺南科儒中有身長絶大者作客於會洞人皆往見而輒云壯觀云故臣亦招見則其人身長果如所聞今世初見矣如許身長必無其儔伊日赴場者必非別人矣上曰其地閥何如濟恭曰許穆之從五代孫矣上曰渠以遐儒齎糧赴擧亦有文筆云耶濟恭曰文筆優爲科儒云矣上曰身長旣如許氣骨必異於人矣濟恭曰渠言以爲朝夕三升之飯不過療飢而止家計貧寒平生不能滿腹云而其軀殼甚壯大亦必有膂力矣上曰此等之人屬之勸武以開進塗好矣濟恭曰以渠地處文筆似不欲捨儒就武而氣骨凡百則實合操弓矣上曰予欲招見果不還鄕耶濟恭曰方在會洞旅舍云矣命退諸臣以次退出
정조 14년
徐瀅修啓曰明日方物御覽看品處所以何處爲之乎敢稟傳曰便殿爲之
정조 14년
洪義浩啓曰大司憲洪檢執義李殷模掌令申光祜持平宋俊載尹悌東牌招啓辭未下掌令宋景煥在外監察茶時之意敢啓傳曰知道
정조 14년
傳于徐瀅修曰璿源譜略校正堂郞以下依例書啓
정조 14년
金光默啓曰新除授判義禁尹東暹吏曹參議丁範祖除拜後過三日不爲出肅依定式推考警責仍卽牌招察任何如傳曰允
정조 14년
徐瀅修啓曰卽者檢閱李重蓮謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 14년
徐瀅修以弘文館言啓曰校理金方行修撰尹序東旣有只推之命竝卽牌招察任何如傳曰允
정조 14년
以吏曹參議丁範祖牌不進罷職傳旨傳于洪義浩曰只推
정조 14년
有政吏批判書洪良浩進參判閔鍾顯進參議丁範祖未肅拜行都承旨金光默進以成種仁爲副校理李尙度爲修撰李敏輔爲同義禁洪彦喆爲宗簿正任晦周爲直長李文會爲敦寧都正洪秉周爲監役西春君燁今加顯祿宗簿正鄭益祚今加通政竝加資事承傳再政以朴奎淳爲修撰趙鎭寧爲北部都事宋景載爲假監役洪文泳爲同春秋
정조 14년
兵批判書金文淳進參判李度默病參議金履正病參知趙雲紀入直左副承旨申耆進以吳載重爲內禁將劉泰說爲守門將李秉鉉爲景福將僉知兪碩柱趙雲衢黃基定竝單付副司直蔡弘履韓光近竝單付副司果兪靖柱尹𣇍姜儐竝單付以金燨爲訓鍊正
정조 14년
傳于徐瀅修曰安昌君燝聞已資窮熟馬一匹面給
정조 14년
以白東遠囚單子傳于洪義浩曰考律以草記勘放
정조 14년
洪義浩啓曰卽者義禁府都事來言時囚罪人白東遠考律以草記勘放事命下而判義禁尹東暹未肅拜次堂例不得擧行云判義禁尹東暹卽爲牌招何如傳曰令次堂擧行
정조 14년
傳于申耆曰再明日次對明日來會
정조 14년
金光默啓曰假注書李元八身病猝重勢難察任今姑改差何如傳曰允
정조 14년
假注書李元八改差代以洪樂安爲假注書
정조 14년
洪義浩啓曰事變假注書徐有榘身病猝重勢難察任今姑改差何如傳曰允
정조 14년
徐有榘改差代以韓用鐸爲事變假注書
정조 14년
徐瀅修以承文院都提調意啓曰使行迫近提調數少事多苟簡行副司直金履素兵曹判書金文淳行副司直鄭好仁延豊君李𡊠行副司直金尙集行副司直李聖圭禮曹判書李秉模行副司直李致中吏曹參判閔鍾顯行副司直洪秀輔司憲府大司憲洪檢兵曹參判李度默竝還差使之察任何如傳曰允
정조 14년
李祖承以戶曹言啓曰宗廟北墻門改建吉日令日官推擇則今十月初九日辰時爲吉云以此日時擧行何如傳曰允
정조 14년
申耆以訓鍊都監言啓曰依下敎閑良許馹本局別軍官加設差下之意敢啓傳曰知道
정조 14년
申耆以訓鍊都監言啓曰今十月初八日景慕宮展拜時因兵曹節目銅龍門軍三十名除出把摠李琦鉉哨官洪章煥率領挾輦侍衛銅龍門軍五十名哨官方處義率領出付排立當次營門還宮後還入直所而竝待標信擧行之意敢啓傳曰知道
정조 14년
申耆以御營廳言啓曰今十月初八日景慕宮展拜時依兵曹節目銅龍門集春營入直軍各五十名除出大將臣李漢豐率領弘化門外分左右排立東營入直軍三十名除出入直把摠朴晉煥率領宮大門外把守而竝待標信出用解嚴後各還本處入直之意敢啓傳曰知道
정조 14년
洪義浩以刑曹言啓曰因擊錚人西部申漢逵原情別單批旨內雖似猥越事係爲父卽四件內事況世傳之地豪右之攘奪誠如所訴亦甚駭然自卿曹取考文跡斯速決折草記事命下矣申漢逵之高祖大廷曾於癸亥年賣土於王泰星而其孫夏平筆執成文本文記背頉而其後甲戌泰星轉賣於申應泰戊子應泰又賣於金家矣漢逵之父郁方以當初賣土時土價七十兩之未收謂有王泰星之手記始爲起訟於三十年之後所謂手記亦有違端而欲以徵於盜賣之法還推土地於三轉時執之人者萬不成說故屢呈京兆及營邑落訟非止一再臣於待罪畿營時郁方又爲來訴故詳考文案置郁方於落科矣今又非理呈訴欲奪秋收穀物被囚於豐德府而其子之專諱事實肆然鳴金欺罔天聽者誠極駭痛不可以爲父訟冤有所容貸原情勿施自臣曹考律嚴勘何如傳曰允
정조 14년
洪義浩以義禁府言啓曰時囚罪人白東遠考律以草記勘放事命下矣白東遠慶尙監司李祖源狀啓內糴簿偸燒罪人成孟孫旣是放火首犯則吏鄕中指使有無覈出之道專在此漢旣以報營之後任自擅殺不但處事之駭妄孟孫罪犯雖係罔赦當此大霈之時不有朝家欽恤之德意一日之內旣刑且棍以至當下致命如許濫杖蔑法之類不可置之字牧之任其罪狀令攸司稟處罪取考律文則大典通編濫刑條有曰官吏濫刑致死者杖一百永不敍用歲抄勿爲書入推斷條有曰犯私罪杖一百決杖告身盡行追奪雜令條有曰王府決杖者代以金贖矣白東遠杖一百收贖告身盡行追奪永不敍用歲抄勿爲書入何如傳曰允如有功議各減一等
정조 14년
刑曹參判李頤祥疏曰伏以皇天默佑元子誕降丕號載定百日已過此實吾東方億萬年無疆之休臣民蹈抃八域惟均乃者天駕夙戒展謁仙寢邦慶祗告陟降慰豫仰惟聖心益復嘉悅伏念臣來從西土得以躬參於大庭承候之列榮幸欣祝有倍於人且念臣本以蔑劣最居人下前後踐歷罔非異數至若邊門重寄尤豈臣所可堪承而涓埃之報盡瘁爲期不幸連値災荒民事遑急屢貽九重之勞念臣每奉讀綸音未嘗不與江州灣上之民相對涕泣頌詠聖德畢竟病劇事與心違則生入玉關已是望外豈意罔功之賤反被非常之渥晉擢之恩讒加馹召之命繼下天地雨露之澤獨偏臣身瞻聆所及一路皆聳臣之闔門感祝尤如何哉第是亞卿峻秩也有非人人所可冒居則臣是何人敢當是命況今秋曹摠府除旨聯翩寵渥愈隆而兢惶愈極雖非疾病之故固無蹲仍之望而多年塞外積傷風土素患右脚全然不遂房闥行步亦資於人其他症形莫非危兆此則通朝之所共知以今病狀雖欲强策其勢末由玆不得不略搆短疏疾聲呼籲伏乞聖上曲賜矜察還收臣新授之資特命選部刊去臣本兼之職以重公器以安私分仍許臣退歸田里安意調病以卒生成之澤不勝萬幸省疏具悉本職姑爲許遞卿其勿辭調理
정조 14년
司僕寺正趙星逵疏曰伏以皇天默佑聖嗣誕降以其年則先聖之舊甲以其日則慈宮之晬辰天理人事不謀而同良辰吉歲莫爲而合國本已定縟儀載擧吾東方億萬年無疆基業自今日伊始八域含生蹈舞惟均今玆始寒之月星夜動駕禮展陵寢慕伸羹墻鑾輿穩旋玉候冞康臣民歡忭曷有其極仍伏念臣待罪本寺旣見馬政之疎虞不得不冒萬死仰陳焉嗚呼我孝宗大王七年備忘記曰凡馬之爲物不爲肥澤則非但所見埋沒亦不得展其才必須十分肥膘而後方可用也但肥而久立則生病可慮本寺之人不思變通之策徒以肥膘爲憂以減料瘦小爲能事見之不似御厩飛龍之馬豈非寒心而可笑者乎今後則盡其料而養飼以肥大爲主如左變通之條而遵行無替則無生病之慮稍似御馬模樣大哉王言旣盡其料而務致肥大又爲月三調習之法以杜其生病大聖人慮事之遠備患之密眞所謂置水不漏玆豈非居官任職之臣所可奉行而勿失者哉惜乎近年以來內廐馬皆不如前玄黃者間多肥澤者絶無此專由於不善喂養又未檢飭之致也以臣目擊者言之太料及生草減飼於本寺所在式例之數一日太料之減飼爲六斗四升生草之減捧爲十四同故詰問于養理馬則曰此乃多年流來之事夫本寺式例亦安知其不減於戶曹磨鍊之元數哉其爲減飼雖未知作俑於何年而莫重內厩馬喂養之節若是疎略則馬何以健肥爲日後緩急之用哉噫一日之減太爲六斗四升則一年之都合將至於二千三百三十斗之多一日之減草爲十四同而一同之價爲二斗米則五朔減捧之草價亦至於四千二百斗之多噫國家設置內厩而自官員以至于員役有廩祿焉稍食焉則其爲減削馬料而歸於尾閭使莫重御厩之馬未免瘦瘠我先王重內廐立法之盛意果安在哉且臣逐日巡視於左右馬廐則無一馬善食者半呑半吐遺棄者太半其故何也蓋貢人輩刈草時爲其斤重竝與其根株而取之故草皆麤惡馬不善食此已可痛而且爲渠輩一勞永逸之計十餘日進排之草一時輸置露積如山排日來納則時當暑雨彼積久之草安得不腐傷馬何以善食乎馬之瘐削與生病專由於此且朝夕喂養之外無一掬草午喂之事臣怪問其故則曰此乃本寺古例而若頻頻喂養則馬必成習故也此果成說之話乎蓋馬必健實然後可以爲緩急之用而未聞以能飢爲待變之需也其意專出於草與太撙節之事事之無謂亦莫甚焉雖私家款段之馬一日三時之太料不下三四升米亦至一二升則今此天廐飛龍之飼養者生草時一日之太料不過五升邊馬之料只是三升而穀草時各加一升然所謂一升不過閭閻之半升則五升之於駿馬兩時之飼可謂滄海之一粟其爲寒心尤當如何雖三冬短煦兩時之喂猶未果過於馬腹況長長夏日只喂朝夕不給午喂則馬何免飢餒乎臣自七月入寺之初午則時時飼草夜以巨達六名輪定其給草之任周回該廐而飼之又爲作牌於貢人草則使之高根刈取以無堅硬不食之弊且日刈一日所喂之草隨刈隨納俾不預先積置以致腐傷然後馬乃善食今則似有一時之效然此不可專責於貢人而亶在於郞官之申飭故又以此意書揭本寺使日後入此寺坐此直者念內廐之重務職思之居以爲永久遵行之地而第流來已痼之弊安保其永革於來後哉至於草太減飼之弊決不可私自復舊伏願聖上特軫矯救之策依當初磨鍊之數草則盡數捧納俾不敢以價代捧太亦盡料喂養使不得減削若有復踵前習者從重科罪斷不可已臣無任云云省疏具悉疏陳出於執藝之意令提擧知悉申飭
정조 14년
傳于李祖承曰水原邑內儒生試取時賦三中一幼學辛德羽紙二卷筆三枝墨二笏三中幼學尹聲烈正音通釋一件賦三下幼學朴來陽紙一卷筆三枝墨一笏箋三下幼學尹聲烈八子百選一件賦次上幼學曺允榮金星柳李龍鎭進士李得祚幼學李師淳箋次上幼學李龍鎭李師淳金星運各紙一卷賜給
정조 14년
傳于李祖承曰水原邑內武士試取時柳葉箭貫二中敎鍊官嘉善崔致驥筒介一部貫一中邊一中哨官出身林順範弓一張邊二中壯勇軍表昇雲出身權經尹嗣憲各帽子一立騎蒭二中敎鍊官嘉善崔致驥哨官出身李得弘閑良宋文喆朴大出金在喆各帽子二立賜給
정조 14년
庚戌十月初八日辰時上詣景慕宮擧動入侍時行都承旨金光默行左承旨李祖承右承旨徐瀅修左副承旨申耆右副承旨洪義浩記事官李海隣假注書李元八記注官金鳳顯記事官徐有聞原任直提學李秉模檢校直閣李晩秀待敎沈象奎以次隨駕上具翼善冠衮龍袍乘輿出永淸門明政門弘化門由逌瞻門詣景慕宮降輿御齋殿仍卽詣版位行再拜禮詣廟內奉審訖還御齋殿少頃上乘輿出逌瞻門上曰兵判進前可也兵曹判書金文淳承命進前上曰嶺南科儒中有身長絶大者姓名是許馹而班閥凡百可合勸武云故使訓將傳令使之待令於弘化門外欲令卿等見之矣文淳曰臣於日前因將臣李柱國所傳詳細聞之則以爲容貌亦不草草身長則長於柱國一尺云可謂絶大之人矣上曰承史諸臣中亦有聞之者乎耆曰向於應製場中臣等亦見之而聞泮吏所傳則以爲儒生四拜時許馹隨衆己跪而跪坐之形屹然若未跪之人泮吏遠望促跪許馹仍爲俯伏云且伊日場中臣以該掌呈券儒生隨卽出送之際許馹謂有硯石遺漏欲爲還入場中故泮堂不肯許入故臣獨以爲此人身長旣如是絶大雖令還入而彼或不出不難辨別仍爲許入矣許馹入場之後久不出來故使泮吏搜出人海中身長最高者則果是馹矣其人絶大推此可知而又聞泮吏言則馹於場中呼寫他人試券云其能文亦可知矣文淳曰聞今番陵幸時觀光人所傳則以爲男女老少皆以許馹爲壯觀到處圍集故馹不勝其紛擾避坐於靜處則觀光者齊會蹴起凡於馹之出入時道傍行人亦皆如是故馹於上京以後不得種種出脚雖或出脚必就行廊後小路云矣上曰膂力亦似有之矣文淳曰聞上京時無可騎鬣者徒步作行云矣上曰昨聞左相言朝夕六升之飯不過療飢云然則充腹誠難矣駕至弘化門外命許馹進前敎宣傳官尺量許馹之身長宣傳官承命尺量自足以上而計之爲周尺九尺八寸自足以下而計之爲十尺上曰如許身長者古亦罕聞卿等或有聞之者乎文淳等曰年前西江有乭杵臼爲名人身長絶大稱爲古今第一矣今此許馹之身長似或過長矣上下詢馹之年紀馹曰二十二歲矣上曰二十以後亦有加長之事乎文淳等曰然矣上曰所着天翼借着於何處文淳曰借着於捕校中第一身長者天翼下段解縫着之而猶爲短小僅過其膝矣上曰足大亦非凡常矣文淳曰水靴子亦借絶大者而猶爲太小刀割後縫而着之足大亦近一尺矣上曰臂力亦必異於人矣文淳曰瓜其臂肉少無痕跡矣上曰中檢中一人使之立之掌上可也馹以掌擧之容易上曰分付訓將使之備弓矢習射藝仍又善饋可也仍命退出上由弘化門明政門上曰璿源譜略禮房承旨與宗簿官員陪進便殿可也駕由永淸門還內瀅修等陪進璿源譜略于便殿後仍命退出諸臣以次退出
정조 14년
庚戌十月初八日未時上御重熙堂左承旨入侍時左承旨李祖承記事官李海隣記事官洪樂游徐有聞以次進伏訖上命書傳敎曰璿源譜略修編宗簿提調韓光會跋文製進藝文洪良浩各熟馬一匹賜給書寫官西春君燁校正官安昌君燝正鄭益祚竝加資郞廳主簿金驥燦直長兪靖柱竝陞敍監役官尹𣇍陞六書寫忠義寫字官唱準員役工匠等亦依乙卯壬申年例施賞政官牌招賞典下批今日政擧行又命書傳敎曰水原邑內儒生試取時賦三中一幼學辛德羽紙二卷筆三枝墨二笏三中幼學尹聲烈正音通釋一件三下幼學朴來陽紙一卷筆三枝墨一笏表三下幼學尹聲烈八子百選一件賦次上幼學曺允榮金星柳李龍鎭進士李得祚幼學李師淳表次上幼學李龍鎭李師淳金星運各紙一卷賜給又命書傳敎曰水原邑內武士試取時柳葉箭貫二中敎鍊官嘉善崔致驥筒介一部貫一中邊一中哨官出身林順範弓一張邊二中壯勇軍表昇雲出身權經尹嗣憲各帽子一立騎蒭三中敎鍊官嘉善崔致驥哨官出身李得弘閑良宋文喆朴大出金在喆各帽子二立賜給命退承史以次退出
정조 14년
行都承旨金光默坐行左承旨李祖承坐直右承旨徐瀅修坐左副承旨申耆坐直右副承旨洪義浩坐同副承旨鄭益祚疏批未下注書李海隣仕一員未差假注書洪樂安仕直事變假注書韓用鐸仕
정조 14년
金光默啓曰臣今日方物封褁時下直進去之意敢啓傳曰知道
정조 14년
申耆啓曰假注書洪樂安時無職名令該曹依例付軍職冠帶常仕何如傳曰允
정조 14년
傳于徐瀅修曰今番光恩副尉赴燕時別給不但有例慈殿宮進獻物種自多所費以不虞備行中賚去者限五百兩除給事分付上使及該道
정조 14년
傳于徐瀅修曰今番光恩副尉之赴燕係是罕有之例昔在顯廟朝庚戌東平尉赴燕其處地也年條也十分襯好可謂不偶然外此益平尉之庚子行靑平尉之丙子甲寅行亦足爲可據而古例則帶去與隨率別施恩禮中使及別軍職各一人從往然古今異宜雖難一遵故事亦豈可只循常例乎光恩副尉赴燕時裨屬元額外加送一人此是奉命令該道勿拘均包之新式各別厚給回還使行中別啓請中朴齊家譯官洪命福亦令元額外仍爲帶去事分付
정조 14년
承旨前望單子入之鄭益祚落點
정조 14년
申耆以兵曹言啓曰宗廟北墻門停役處銅龍門入直軍十名依下敎除標信除出嚴加把守之意敢啓傳曰知道
정조 14년
徐瀅修以左議政意啓曰御覽方物還下黃細苧布六匹黃細綿紬五匹白細綿紬七匹白綿紙四十九卷極擇改備其餘物種一一看品同爲封褁之意敢啓傳曰知道
정조 14년
申耆以訓鍊都監言啓曰因兵曹草記宗廟北墻門停役處銅龍門軍十名除標信除出將校一人率領嚴加把守之意敢啓傳曰知道
정조 14년
申耆以舟橋司言啓曰露梁浮橋船艙石築吉日今月十一日午時爲吉云當日臣民始率都廳朴基豐別看役丁遇泰出去始役之意敢啓傳曰知道
정조 14년
洪義浩以義禁府言啓曰白東遠杖一百收贖告身盡行追奪永不敍用照律草記批旨內如有功議各減一等事命下矣白東遠無功議云矣敢啓傳曰知道
정조 14년
庚戌十月初九日辰時上御熙政堂方物看品入侍時行都承旨金光默行左承旨李祖承右承旨徐瀅修左副承旨申耆右副承旨洪義浩記事官李海隣假注書洪樂安記注官金鳳顯記事官徐有聞檢校直閣李晩秀待敎沈象奎行戶曹判書鄭民始以次進伏訖上曰該房誰也瀅修曰臣是該房矣上曰看品物種盡爲入之其中白綿紙則只三百卷抽栍以入可也民始進前曰昨日賞典當依乙卯壬申年例擧行而員役工匠等名色或有昔無而今有者何以爲之乎上曰量宜爲之好矣民始曰伏見回還使行先來狀本則謝恩方物還給故逢授於彼中云取考前例紬苧等物還爲持來席子紙地卜重難運發賣以來矣今番亦依前例擧行之意知委冬至使行何如上曰依爲之出擧條上敎耆曰今日之雨敎場想必泥濘禁營習陣勿爲之意分付可也又敎曰北墻門停役處以銅龍門軍除標信除出使之守直可也耆持考覈承旨望筒進前讀奏以李祖承洪義浩落點上曰次對入侍鳳顯承命出與左議政蔡濟恭行左參贊金華鎭行司直鄭昌順兵曹判書金文淳行副司直鄭好仁刑曹判書趙鼎鎭行副司直李邦一訓鍊都正徐有大行副司直李漢豐金持默事變假注書韓用鐸偕入進伏訖濟恭曰夜來聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰咨文尙不入來誠可悶矣年例咨文亦當追塡日字而咨文入來若在於拜表之後則追付咨文亦多掣礙之端矣上曰此則不必然矣咨文入來雖在拜表之後以別具追付之意移咨則好矣且令副使緩緩作行以爲賚去之地則尤好矣上曰雨勢如此而卿等旣會故仍爲引見有何稟處之事乎濟恭曰別無稟定之事矣仍奏曰此喬桐水使南憲喆狀啓也備陳本府兩次海溢後被災孔酷之狀仍以爲本島人口爲七千五百七十口來春濟活之策不可不豫爲變通而卽今留庫米太竝爲六百餘石亦非盡分之穀而應納官糴與身布萬無準捧之勢關防重地許多軍民之接濟將何料理附近邑某樣穀中從優移粟以爲明年種糧及窮民濟活之地事請令廟堂稟處矣喬桐府海溢之災朝廷亦知當此同豐之歲島民之當秋遑急誠甚可矜帥臣論列陳聞仰請移粟在所不已而但種糧之當爲幾許石接濟之當用幾許石所當詳細條列暸如指掌然後自廟堂亦可以就其中量其容入有所指揮而今此狀辭只以從優二字泛然說去殊欠切實該水使南憲喆推考以此意分付道臣使之往復該營當用之石數當移之某邑必一一商量決定更爲狀聞然後稟處何如上曰依爲之出擧條上曰市民冒雨留待亦似貽弊卿則先爲出去備堂中應參査對人亦皆出去卽行封褁好矣上敎濟恭曰昨晴今雨封裹之退期値此雨下者專由於卿之周密矣濟恭曰十七日以前之無吉日臣亦不知故請退日字矣濟恭華鎭光默等先退上顧謂華鎭等曰封褁遲滯亦關民弊趁早擧行可也上曰備堂中稟事者進前昌順前奏曰臣方待罪尙方提擧故敢此仰達矣近來針線婢被侵各司弊端不一而闕中直所或有官服補綻等事招去使役亦多有之日昨宣傳官廳有招呼針線婢之事其日卽法服裁縫之日不卽往待宣傳官因此發怒初四日因其閉門之行來坐守門將廳捉去尙方吏削鬢批頰私自毆打其所擧措極甚駭妄其在懲後之道不可置而不問當該宣傳官拿問處之何如上曰依爲之出擧條文淳曰今番增廣武科出身應頉外士族人當赴者使之赴防何如上曰除防除納米可也出擧條文淳曰向以久勤之積滯邊將之窠窄前兵判有所筵奏而批旨內諸議不一後日登筵時指一稟處事命下矣大抵久勤多寡非有古今之異而如多大浦法聖群山古群山長津諸鎭本以久勤窠或移作邊地或陞爲守令故久勤之數依舊而邊將之窠漸窄以致軍門仕滿之許久未遷如欲疏滯不可無一番變通臣意則邊地窠中阿耳履歷窠中加德遞付窠中神光平南倂作久勤窠以爲推移差遣之地似好而事係官方下詢大臣處之何如上曰大臣以方物封褁先爲筵退卿其問議指一草記可也出擧條有大曰故僉使尹任商子婦韓召史上言事有令兵判訓將相議處之之命矣尹命喆遭其父喪之後果自本局給料命喆俾養其母命喆亦己身故所下料米繼給其姪擎韓使之養其祖母稍待其成長自臣營收用似好而兵判之意亦然故敢此仰達而至於朴擎喆上言初非本局所知之事咸大孫之上言專出希覬之事俱極猥越置之何如上曰依爲之出擧條仍命退諸臣以次退出上曰承旨有闕乎耆曰同副承旨未差之代前望入之落點姑未下矣上曰以鄭益祚出牌可也命退承史以次退出
정조 14년
庚戌十月初九日申時上御重熙堂左副承旨入侍時左副承旨申耆假注書洪樂安記注官白慶楷記事官徐有聞以次進伏訖上曰咨文皆已考覈乎耆對曰已考覈者爲八度未正書者爲五度矣上曰然則正書者亦已補劃乎耆曰姑待五度之盡爲正書同時補劃以爲進御之地矣命退承史以次退出
정조 14년
都承旨未差行左承旨李祖承坐右承旨徐瀅修坐直左副承旨申耆式暇右副承旨洪義浩坐直同副承旨未差注書李海隣仕直一員未差假注書洪樂安仕事變假注書韓用鐸仕
정조 14년
洪義浩啓假注書洪樂安身病猝重勢難察任今姑改差何如傳曰允
정조 14년
以忠淸監司鄭存中狀啓洪州囚白泰成等逃躱該營將論罪待日限更爲狀聞計料事傳于洪義浩曰逃躱漢若不限內捉納竝與兵使拿來重勘以此知悉事回諭
정조 14년
以咸鏡監司李文源啓本富寧等邑應資老人開坐事傳于申耆曰口傳下批
정조 14년
徐瀅修以弘文館言啓曰副修撰李晴謂有身病不爲行公與新除授副校理成種仁修撰朴奎淳竝卽牌招察任何如傳曰允
정조 14년
以副校理成種仁修撰朴奎淳副修撰李晴牌不進罷職傳旨傳于洪義浩曰只推
정조 14년
徐瀅修啓曰明日拜表兩司當爲進參除在外外未肅拜呈告人員竝待開門牌招何如傳曰允
정조 14년
傳于洪義浩曰日寒如此時囚放送
정조 14년
申耆以兵曹言啓曰今十月十一日武臣賓廳武經講書日次而冬至使拜表相値不得爲之之意敢啓傳曰知道
정조 14년
申耆以兵曹言啓曰禁衛營敎鍊官禁軍遞兒窠今方有闕矣依節目禁軍別將與該營中軍眼同試取以其居首者塡差之意敢啓傳曰知道
정조 14년
洪義浩以義禁府言啓曰日寒如此時囚放送事命下矣時囚罪人金履喬兪漢㝢金達淳金羲淳等竝放送之意敢啓傳曰知道
정조 14년
同副承旨鄭益祚疏曰伏以邦慶無疆億兆民愛戴彌深百日已過千萬年基業益鞏中外欣忭曷有其極迺者兪音特降爰許譜略之修正工役告訖尤仰統序之丕著臣於是時猥忝董事之列倍切祝慶之忱超資之命忽下於夢想之外當此擧國蹈舞之日奔走效勞自是臣子之常分則無功受賞已非私心之所安而況此銀臺特除又在一夜之間榮寵之太驟人器之不稱姑無論臣與都承旨臣金光默有舅甥應避之嫌揆以格例亦在當遞之科玆敢短章呼籲伏乞聖明亟許遞改以存公格不勝幸甚踏啓字
정조 14년
庚戌十月初十日辰時上御重熙堂左承旨入侍時行左承旨李祖承記事官李海隣記注官白慶楷記事官徐有聞以次進伏訖上命書傳敎曰不爲仕進承旨許遞與未差之代前望單子入之待下批牌招察任上曰王大妃殿進御加減六君子湯自今日停止出榻敎命退承史以次退出
정조 14년
都承旨未差行左承旨李祖承坐右承旨未差左副承旨申耆坐直右副承旨洪義浩坐直同副承旨未差注書李海隣仕直一員未差假注書尹魯東仕事變假注書韓用鐸仕
정조 14년
洪義浩啓曰來十六日日次儒生殿講日次矣敢稟傳曰十五日爲之
정조 14년
傳于洪義浩曰三使臣入侍
정조 14년
洪樂安改差代以李東明爲假注書
정조 14년
李東明在外代以尹魯東爲假注書
정조 14년
洪義浩啓曰假注書尹魯東時無職名令該曹依例付軍職冠帶常仕何如傳曰允
정조 14년
傳于洪義浩曰右副承旨入侍
정조 14년
以慶尙監司李祖源狀啓災實分等事傳于洪義浩曰竝依狀請施行事回諭
정조 14년
以咸鏡監司李文源啓本鍾城等邑應資老人姓名開錄馳啓事傳于申耆口傳下批
정조 14년
以咸鏡監司李文源狀啓安邊姜益振等敎旨上送令該曹稟處事傳于洪義浩曰今日內改修正下送
정조 14년
刑曹參判前望單子入之金魯永落點
정조 14년
申耆以都摠府言啓曰今日入直內三廳武兼禁軍及軍兵等當爲中日習射而冬至拜表相値不得爲之之意敢啓傳曰知道
정조 14년
申耆以兵曹言啓曰依下敎薄衣禁軍金興昌尹日星金樂夏等處各木一疋去核三斤式忠翊衛李得貴木一疋去核三斤敦化門軍士高阿只木一疋去核三斤全福山去核三斤弘化門軍士全老味木一疋去核三斤通化門軍士趙再春木二疋去核三斤頒給之意敢啓傳曰知道
정조 14년
申耆以兵曹言啓曰卽接銅龍門入直把摠金峻岳手本則宗廟北墻門今已畢役云把守軍還入直之意敢啓傳曰知道
정조 14년
申耆以訓鍊都監言啓曰宗廟北墻門今已畢役把守銅龍門軍十名還入直所將校解送之意敢啓傳曰知道
정조 14년
申耆以訓鍊都監言啓曰依下敎金虎門入直軍安泰興鄭龍興高啓東各木綿二疋去核三斤崔弼興鄭德成各木綿一疋去核三斤李廷永去核三斤銅龍門入直軍金彦喆李仁起各木綿二疋去核三斤金阿只金明孫各木綿一疋去核三斤集賢門入直軍金允光木綿二疋去核三斤金點胤趙漢璧各木綿一疋去核三斤永肅門入直局出身金慶瑞裵世芳金世重車轉龍各木綿一疋去核三斤分給之意敢啓傳曰知道
정조 14년
申耆以禁衛營言啓曰依下敎弘化門入直鄕軍衣薄人金龍業全元弼鄭朔不金鳳彦金松阿只崔致鳳金貴世李二善朴海命金文彩等處各木綿一疋去核三斤分給之意敢啓傳曰知道
정조 14년
掌令申光祐啓曰請爲奴罪人金壽賢河翼龍竝令王府設鞫得情快正王法新除授掌令宋景煥時在忠淸道舒川地請斯速乘馹上來事下諭答曰不允下諭事依啓
정조 14년
庚戌十月十一日卯時上詣宗廟北墻門役處看審入侍時右承旨徐瀅修左副承旨申耆假注書洪樂安記事官洪樂游徐有聞待敎沈象奎兵曹判書金文淳佐郞李福潤以次侍立上具翼善冠衮龍袍乘輿出延生門由銅龍門到役處駐輿上曰此門之設始於太宗朝而朔望展拜及內殿廟見禮皆由是門而孝廟朝以後仍爲閉置今之月覲門亦倣是例矣仍命看役戶曹正郞徐琢修進前敎曰由此門到齋室尙有舊時逕路之可尋者乎琢修對曰門前卽是崗脊而地勢稍高不敢登陟巡審而大抵樹木成林無以辨舊路矣上曰甲子年廟見禮已爲四十七年而今之距己卯廟見禮亦過三十餘年其間叢生之木已成拱抱安得不然也琢修曰此門外地勢高峻稍加石築然後可治御路亦可以通泄水道而門之左右邊宮墻各限三四間改築似好矣上曰墻役則日已寒凍稍待開春可也因命耆巡審舊路又命招來宗廟守僕中解事者與同巡審且敎曰呼來時勿爲高聲可也耆率來守僕巡審舊路訖回奏曰自此崗稍東遵麓而下依俙有舊時逕路由此以行直抵典祀廳前雖不伐木治路玉轎轎杠似不至罥礙矣上曰當初設此門非直爲內殿廟見之禮也蓋以朔望展拜皆由是門而始自太宗朝至於孝廟朝行之者嘗所仰聞故今欲追遵故事矣因命瀅修招問匠手曰此門長廣較之於內殿輦輿見樣而門之高廣比前稍大乎瀅修曰輦輿見樣已爲較看而柱高十二尺廣爲十二尺五寸而比前制則加得四尺餘矣命回輿由協陽門還內諸臣以次退出
정조 14년
庚戌十月十一日辰時上御誠正閣三使臣入侍時右承旨徐瀅修記事官李海隣記事官洪樂游徐有聞正使金箕性副使閔台爀書狀官李祉永以次進伏訖上曰今番使行異於常時可謂好事之行矣專對之任叩謝爲貴入侍之時則事體屑越雖不得如意導達方物備納之時克致款誠使彼人亦知其各別叩謝之意且副尉之別爲差送亦出於常格之外此亦使彼人俾知此意爲好至於凡百事爲之間不待加勉想必善爲而至於譯官輩亦爲申申約束無或泛忽可也箕性等起伏訖上曰日寒如此無事往還是所望也仍頒煖帽丹木臈劑白礬扇子等物仍命退諸臣以次退出
정조 14년
庚戌十月十一日午時上御重熙堂右承旨入侍時右承旨徐瀅修記事官李海隣記事官洪樂游徐有聞以次進伏訖上命書傳敎曰刑曹參判前望單子入之待下批牌招察任又命書傳敎曰兵曹堂上番次苟艱可知受由堂上竝許遞前望單子入之待下批牌招推移入直又命書傳敎曰右承旨許遞命退承史以次退出
정조 14년
行都承旨柳戇坐行左承旨李祖承坐直右承旨曺允大坐直左副承旨申耆坐右副承旨洪義浩坐同副承旨未差注書李海隣仕直一員未差假注書尹魯東仕事變假注書未差
정조 14년
洪義浩啓曰大司憲洪檢未肅拜執義一員未差掌令宋景煥在外申光祐呈辭持平二員未差監察茶時之意敢啓傳曰知道
정조 14년
承知前望單子入之柳戇徐鼎修曹允大落點
정조 14년
李祖承啓曰新除授承旨徐鼎修曺允大俱在罷散中何以爲之敢稟傳曰敍用
정조 14년
申耆啓曰事變假注書韓用鐸身病猝重勢難察任今姑改差何如傳曰允
정조 14년
吏曹口傳政事檢閱單李重蓮
정조 14년
戶曹參判前望單子入之李敏輔落點
정조 14년
兵曹參判前望單子入之柳文養落點
정조 14년
以兵曹參知柳文養牌不進罷職傳旨傳于曺允大曰只推
정조 14년
洪義浩以弘文館言啓曰副校理成種仁修撰朴奎淳副修撰李晴旣有只推之命竝卽牌招察任何如傳曰允
정조 14년
申耆以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着實擧行事申飭之意敢啓傳曰知道
정조 14년
李祖承以吏曹言啓曰因順天幼學趙亨漙上言曹回啓問議大臣稟處命下矣問議于時原任大臣則領府事鄭存謙判府事徐命善領敦寧洪樂性病未獻議判府事兪彦鎬罪累蹙伏不敢隨衆獻議左議政蔡濟恭以爲趙爾重之冤罹誣獄旣與死事諸臣同伊後伸雪又與死事諸臣同諸臣旣皆贈職贈諡則爾重之獨漏其中未知何故子孫稱冤不是異事依上言許施未爲不可至於趙洽未知其事實有難臆對伏惟上裁云大臣之議如此上裁何如傳曰本曹如未詳其事實詳問追後指一草記可也
정조 14년
李祖承以吏曹言啓曰上京守令下送後草記事前已命下矣全州判官李彦植其時以其省墓事下鄕故卽爲催促還官則今始上來以爲親病近又添劇旬日之內勢難離側下去云何以爲之敢稟傳曰情理旣如此則勢難下去此家異於他家豈可無端遞改畿邑守令相換仍令俟間赴任全州判官亦令除朝辭赴任可也
정조 14년
申耆以備邊司言啓曰傳曰進賀使行回咨旣趁謝恩使拜表日來到而使行已發勢將別差齎使傳于謝使行到處以此分付此與只付咨文有異則譯官似不敢齎去亦令槐院廟堂知悉齎去官階品指一草記事命下矣向於甲辰表文頭辭改撰追付使行之時因大臣收議依舊規使訓鍊正齎奉馳往傳授於使行所到處今則使行離發不至多日待正副本畢寫使之馳下則不患不及於黃州平壤之間依甲辰例使訓鍊正馳傳使行之意分付何如傳曰允
정조 14년
洪義浩以刑曹言啓曰依下敎金彦脩各別嚴囚之意敢啓傳曰知道
정조 14년
禁府啓目宣傳官李源亨原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓依允
정조 14년
戶曹參判閔台爀疏曰伏以臣猥膺專對之命行將辭陛而出疆矣瞻望象魏不勝耿結之忱仍伏念臣所叨本兼之職不可虛縻往返伏乞聖明亟令該曹照例遞改以存公格千萬幸甚答曰省疏具悉疏辭下該曹稟處
정조 14년
持平姜碩龜疏曰伏以天休滋至邦籙無疆聖嗣誕降霈澤旁流環東土含生之類莫不欣忭而蹈舞歌管之聲日聞於四方頌祝之辭洋溢於八域臣以衰朽廢棄之蹤幸得少須臾無死獲覩此萬億年惟休之慶也第伏念臣僻在下土晩後聞知扶舁登途艱關入城而賀班已過未及進參義分莫伸惶愧實深卽欲退伏田廬歌詠聖化而臣素患痰濕又添暑症轉向近地先楸之下方謀俟間南下之便矣不意柏府新除忽下於此際惶隕感蹙靡所容措況伏念臣素以庸愚全昧體例曾以軍銜出位論事致勤嚴敎旋蒙恩敍且惶且感無以仰報又此除命實出望外揆以臣分卽當竭蹶出肅而旅次病喘實難調將頭疼氣眩省識昏瞀詣臺傳啓亦難如意略暴衷懇仰瀆崇嚴伏乞天地父母俯垂鑑諒特許鐫免以安愚分千萬幸甚臣旣丐免不宜贅他而今於目下事有不得不言者噫鄭妻之罪天地之所不容神人之所共誅則雖以我殿下至仁至愛之情有不得自私者也近甸之置已是刑政之失極律之請尙靳允兪之音輿情憤鬱今幾年矣而尙與此賊共戴一天莫非群下之誠意淺薄有不能導達之致也至於今日擅離之擧則尤有所凜然而驚惋者矣其在齊憤共討之義孰敢有先後而臣自外入來事已妥帖獲伏見臺箚下批則過自引咎益愼祗悔至有上下俱便之敎臣奉讀再三不勝感激益歎大聖人轉環之量出尋常萬萬者始雖不能無憾於天地之大而終能使人咸仰於日月之更豈不休哉豈不休哉然而承宣之譴罷皆卽反汗畿伯之黜免尙未還寢竊恐殿下之祗悔自勵或有所未盡而然耶易曰不遠復語曰勿憚改此正殿下之所當勉處事雖已往談屬陳腐而區區寸忱不容泯默敢此尾陳於乞免之章伏願聖明不以人廢言凡於申命行事之間益懋愼始之道永絶祗悔之端今此八方同慶之日咸覩百工協和之休則國家幸甚臣隣幸甚臣無任云云省疏具悉遞職已久爾其勿辭
정조 14년
獻納崔顯重疏曰伏以皇天祖宗默佑宗邦歲回生聖元嗣誕降丕號已定縟儀載擧吾東億萬年無疆之休實基於此延頸之願蹈足之忭含生所同帀域惟均仍伏念臣奉使無狀自速罪戾語涉分疏未敢更有所暴實而事關體統終至自歸於辱命處分嚴重匪罪伊榮杜門屛蟄若無所容不自意聖度包容薄勘旋敍薇垣玉署除旨聯翩向犯違逋諒非獲已而今叨新命又出不虞負罪如臣何以得此惶隕感激益不知措躬之所也今方擧國同慶跛躄皆起況臣幸忝邇列獲覩盛際以分以義豈敢不竭蹶趨承粗效歡忭之忱第臣向來遭罹非若尋常官規雖欲夤緣幸會抗顔周行其於公議何廉防何哉臣本庸愚跡又孤畸濫蒙洪造屢玷華貫惟是憂畏之交中常若淵塹之在前至若廟擬淸望尤屬分外人言之來理必無幸而第其爲說何見其齟齬也一則以人所自嫌之美題而厚餉於百無一似之身一則以世所辱人之例語而勒加於自幼受業之地彼旣素昧臣者而將以强其不知則不得不覓來無形沒捉之目只欲汚衊臣身而止耳人心難平瞿塘滿地橫波所衝虛舟亦碎臣何足恤有憂世之道惟有早謝名塗更遠駭機而已又安用呶呶費辭若較辯爲哉然而論勘甚峻僇辱已無餘地職名雖異去就初非可論玆敢畢瀝肝血仰瀆崇嚴伏乞天地父母憐臣疾痛之呼察臣危苦之懇亟許鐫削臣職仍命選部勿復檢擬以謝人言以靖私義不勝大願臣方乞免不宜贅他而竊有所區區憂愛者敢此附陳焉夫合辭之體關係至重三司所以沬血致討不得請則不敢止者此誠一國之所共憤而萬世之所必誅也則尙庶翼兪音快降天討克行而迺殿下不惟不賜允從傳啓臺臣無端徑遞竝與一字之批而歷日靳下聽聞愕眙景色愁沮此莫非群下忱誠淺薄有不足以仰格聖心而其在嚴懲討重臺閣之義亦不能無憾於天地之大也伏願特加三思亟賜批旨俾國體尊而王法伸焉省疏具悉遞職已久爾其勿辭
정조 14년
持平金鎔疏曰伏以惟天惟祖宗垂佑我東方聖子篤生丕號早定億萬年無疆之休其在斯矣懽忭慶抃小大同情仍伏念臣人地單寒墻壁無依文識蔑裂魚魯不辨之狀不惟通朝之所共知抑亦聖明之所已燭而斷斷一心惟在事君無隱好惡循公而已入臺幾年未嘗出一言論一事少效涓埃之報每一省念不覺愧汗至於去秋慈敎懇惻凡有血氣者莫不一倍痛冤直欲無生而惟彼前兵曹判書尹塾略無惻怛之意伊後不多日一二政望必欲角勝公議漫漶義理臣始也訝惑繼之憂歎略陳草草數語竊附官師相規之義矣愚衷未孚聖旨截嚴十行誨責有若慈父之詔迷子而薄竄未幾恩宥旋降霜雪雨露無非至敎臣歸見老母相對感泣攢手祝天欲報無地第臣行己無素不能見信於同朝不遵三緘之戒厚觸重臣之怒滿紙誇張盛氣詬辱直驅臣於搆捏虛無受嗾陷人之科日月上臨耳目旁列人不可欺況可欺天乎臣不敢呶呶爭辯以傷事面而從古言官雖或有被人反噬者其蹈藉脅勒以售疑亂之計者未有如臣之所遭者也緣臣無似貽辱臺閣從今以往更何顔面冒進言議之地不思所以自靖之義乎日前騎郞除旨感激恩數冒沒出肅而至今追思私切惶愧今此柏府新命又下於杜門訟愆之中恩重湔拂義當竭蹶而撫念踪地萬無承膺之路瞻望雲天但有涕淚玆敢略控危衷仰瀆崇嚴伏乞天地父母俯垂諒察亟許鐫免以重公器以安私分千萬幸甚臣固不敢以言責自居而義不忍終默敢此附陳惟聖明留念焉日前慮囚疎放之擧實仰我殿下廣慶同喜之盛德至意而關係深重罪惡貫盈之類混置於雜犯之科一竝全釋不少留難此豈爲萬世經遠之圖也天下之莫嚴者隄防而隄防由是而蕩然祖宗之謹守者法紀而法紀由是而壞了言念及此寧不懍然而心寒乎關西道臣之拜疏爭執寔出體國之深慮而不惟不賜允從辭敎非常摧折太過誠非所仰望於平日者也伏願更加三思收還前旨以光聖德克恢永圖焉噫法不可私撓義不可恩掩有國之大經也以鄭妻之罪惡尙今容貸者雖出大聖人敦親之至德揆以刑政已失之太寬而不意向者謂以自內有命擅出其次則方伯守宰之拘執論啓在法當然其間雖或有不善奉行之節原其情則一出於公共之忠憤誠可恕而不可罪也乃殿下歸之以專輒之罪至於編配之境夫人臣事君之道固主於奉令承敎而事有可以奉承而亦有不可奉承者不幸當其時任其職者徒知奉承之爲宜而坐見莫大之變怪無一言故縱則其可曰安於義而盡其職乎院啓臺疏亦不過匡救闕遺而一不假借竝加嚴處竊覸近年以來殿下或不免恩私偏係之患一欲行之則不問負犯之輕重諱忌朝廷自內指揮者凡幾遭矣廷臣之所爭者皆出於尊國體重國法而少有忤旨則輒下嚴敎使群下聚首抑塞而無敢復言臣恐此路一開後弊將至於難言而亂賊無所懲畏臣愚死罪竊以爲亟寢前後處分之過當者益嚴其防守永絶日後無窮之慮更愼於大小施爲之際夬法底悔之端是臣區區之望也臣無任云云省疏具悉遞職已久爾其勿辭
정조 14년
庚戌十月十二日午時上御重熙堂右副承旨入侍時右副承旨洪義浩假注書尹魯東記事官洪樂游徐有聞以次進伏訖上命書傳敎曰進賀使行回咨旣趁謝恩使拜表日來到而使行已發勢將別差齎使傳于謝使行到處以此分付此與只付咨文有異則譯官似不敢齎去亦令槐院廟堂知悉齎去官階品指一草記承準及拜表日字以同日書塡無所不可此意亦令知悉又命書傳敎曰在外戶曹參判許遞前望單子入之又命書榻敎曰違牌翰林敍用令該曹口傳還付牌招察任仍命退承史以次退出
정조 14년
庚戌十月十二日午時上御重熙堂左承旨入侍時左承旨李祖承記事官李海隣記事官洪樂游徐有聞以次進伏訖上命書傳敎曰左承旨許遞仍讀公事書判付訖命退承史以次退出
정조 14년
行都承旨柳戇式暇行左承旨徐鼎修坐右承旨曺允大坐左副承旨申耆坐直右副承旨李晩秀坐直同副承旨未差注書李海隣仕直一員未差假注書尹魯東仕事變假注書李翊模仕
정조 14년
韓用鐸改差代以李翊模爲事變假注書